**อบจ.ภูเก็ตจัดสัมมนาเชิงปฏิบัติการ “องค์กรปกครองส่วนท้องถิ่นกับการพัฒนาจังหวัดภูเก็ต สู่เมืองอัจฉริยะ Smart City”**
               วันนี้ (3 ก.ย. 62) ที่โรงแรมโนโวเทลภูเก็ต โภคีธรา นายสุพจน์  รอดเรือง ณ หนองคาย รองผู้ว่าราชการจังหวัดภูเก็ต เป็นประธานในพิธีเปิดการสัมมนาเชิงปฏิบัติการ หัวข้อ “องค์กรปกครองส่วนท้องถิ่นกับการพัฒนาจังหวัดภูเก็ต สู่เมืองอัจฉริยะ Smart City”   โดยมีนายวัชรินทร์  ปฐมวัฒนพงศ์ ปลัดองค์การบริหารส่วนจังหวัดปฏิบัติหน้าที่นายกองค์การบริหารส่วนจังหวัดภูเก็ตและข้าราชการจากองค์กรปกครองส่วนท้องถิ่นในจังหวัดภูเก็ต เข้าร่วม
               นายวัชรินทร์  กล่าวว่า ตามมติคณะกรรมการการกระจายอำนาจให้แก่องค์กรปกครองส่วนท้องถิ่นส่งเสริมให้องค์การบริหารส่วนจังหวัดได้จัดตั้งศูนย์เครือข่ายเพื่อแก้ไขปัญหาและส่งเสริมการมีส่วนร่วมในการพัฒนาท้องถิ่น (Clinic  Center) โดยมีอำนาจหน้าที่ประสานการปฏิบัติงานขององค์กรปกครองส่วนท้องถิ่น ให้เกิดการร่วมมือในการแก้ไขปัญหาของประชาชนและการพัฒนาท้องถิ่น สร้างแหล่งเรียนรู้และส่งเสริมความรู้แก่องค์กรปกครองส่วนท้องถิ่นและประชาชนทุกภาคส่วนให้สามารถพึ่งพาตนเองในการจัดบริการสาธารณะที่มีคุณภาพได้
               และสืบเนื่องจากจังหวัดภูเก็ตเป็น 1 ใน 7 จังหวัดนำร่องในการพัฒนา “เมืองอัจฉริยะ” หรือ “Smart City” ซึ่งปัจจุบันมีการขับเคลื่อน 4 ด้านคือ ด้านการท่องเที่ยว ด้านความปลอดภัย ด้านสิ่งแวดล้อมและด้านเศรษฐกิจ
               จากแนวคิดดังกล่าว องค์การบริหารส่วนจังหวัดภูเก็ตจึงร่วมกับจังหวัดภูเก็ตจัดกิจกรรมสัมมนาเชิงปฏิบัติการ หัวข้อ ““องค์กรปกครองส่วนท้องถิ่นกับการพัฒนาจังหวัดภูเก็ต สู่เมืองอัจฉริยะ Smart City”
เพื่อขับเคลื่อนนวัตกรรมและเทคโนโลยีในการเชื่อมโยงข้อมูลและสามารถนำข้อมูลมาใช้ให้เกิดประโยชน์มากที่สุด โดยครอบคลุมทั้งเรื่องของความปลอดภัยของประชาชนและนักท่องเที่ยว การสร้างระบบขนส่งให้เป็นระบบขนส่งอัจฉริยะเพื่อให้เกิดการเชื่อมโยงระบบโครงสร้างพื้นฐานอย่างมีประสิทธิภาพ ทั้งนี้สอดคล้องกับยุทธศาสตร์การพัฒนาจังหวัดภูเก็ต ด้านการส่งเสริมขีดความสามารถในการเป็นศูนย์กลางการพัฒนาให้เป็นเมืองน่าอยู่ด้านเศรษฐกิจการท่องเที่ยว การักษาพยาบาล  ความปลอดภัย  สิ่งแวดล้อม การศึกษาและการบริหารจัดการ (Smart City )
               ขณะที่นายสุพจน์  กล่าวว่า การสัมมนาเชิงปฏิบัติการฯ ในครั้งนี้จะเป็นประโยชน์โดยตรงต่อการปฏิบัติหน้าที่ของหน่วยงานผู้ปฏิบัติ โดยเฉพาะองค์กรปกครองส่วนท้องถิ่นที่จะต้องดำเนินงานตามภารกิจอำนาจหน้าที่ เป็นการทำงานแบบบูรณาการร่วมกับองค์กรภาครัฐ ส่วนราชการ องค์กรเอกชน หรือหน่วยงานอื่นเพื่อเพิ่มพูนความรู้ ความเข้าใจและสามารถนำไปสู่การปฏิบัติที่ถูกต้องสอดคล้องกับปัญหาและความต้องการของประชาชนในท้องถิ่นอย่างแท้จริง …..สำนักงานประชาสัมพันธ์จังหวัดภูเก็ต/ ข่าว/ ภาพ